b'\n_START_ARTICLE_\nKolumbus\n_START_SECTION_\nHistorie\n_START_PARAGRAPH_\nI 2001 ble Kolumbus (Rogaland Kollektivtrafikk FKF (RKT)) vedtatt opprettet i Rogaland fylkesting. 1. januar 2002 ble det fylkeskommunale foretaket etablert._NEWLINE_F\xc3\xb8rste gang busstrafikken i Rogaland ble utsatt for konkurranse, var i 2003. Da ble rutene i Stavanger og p\xc3\xa5 Nord-J\xc3\xa6ren lagt ut p\xc3\xa5 anbud. Det ble ogs\xc3\xa5 store omlegginger av rutene._NEWLINE_1. januar 2006 ble det innf\xc3\xb8rt et nytt billettsystem med elektronisk betaling. Oppstartsproblemer bidro til \xc3\xa5 forklare inntektssvikten Kolumbus opplevde i f\xc3\xb8rste kvartal i 2006. Det nye billettsystemet bestod blant annet av Kolumbuskortet, som hadde som m\xc3\xa5l \xc3\xa5 effektivisere billetteringsprosessen ved \xc3\xa5 redusere antall utskrevne papirbilletter og kontantbeholdningen om bord i bussene._NEWLINE_Fra 1. januar 2006 ble kun Minikort brukt. Det hadde funksjonen til Kolumbuskortet helt fram til sommeren 2006, da Kolumbuskortene ble postdistribuert til alle innbyggerne i Rogaland over 16 \xc3\xa5r. B\xc3\xa5de Minikortet og Kolumbuskortet hadde oppstartsproblemer. I starten fikk mange passasjerer reise gratis med bussen p\xc3\xa5 grunn av feil med billetteringssystemet._NEWLINE_P\xc3\xa5 tross av lanseringen av Kolumbuskortet, vedvarte enkelte av utfordringene og det ble flere oppslag i media p\xc3\xa5 grunn av endret soneinndeling. Senere ble det ogs\xc3\xa5 oppdaget at rundt 7 000 av kortene som var sendt ut hadde samme ID-nummer som andre kort som var i oml\xc3\xb8p. Dette f\xc3\xb8rte til at Kolumbus postdistribuerte nye kort til kundene som hadde f\xc3\xa5tt feil kort. Ved slutten av 2006 var det 11\xc2\xa0500 som hadde tegnet Reisekonto._NEWLINE_Tidlig i 2005 ble bussrutene p\xc3\xa5 Haugalandet (Nord-Rogaland) konkurranseutsatt for f\xc3\xb8rste gang. Her vant Haugaland Buss (HSD Buss og Gaia Trafikk) alle rutene. Dermed m\xc3\xa5tte Nettbuss Vest og Suldal Billag trekke seg ut. Tide Buss Haugesund tok over rutekj\xc3\xb8ringen fra 1. januar 2006, og i april 2010 ble det bestemt at Tide Buss Haugesund fikk forlenget kontrakten for rutebussene p\xc3\xa5 Haugalandet fra januar 2011 til juni 2017._NEWLINE_Fra 1. januar 2007 var det oppstart av ny kontraktsperiode for hurtigb\xc3\xa5tene i Ryfylke. Tide Sj\xc3\xb8 AS hadde vunnet anbudskonkurransen og det ble blant annet satt i drift tre nye hurtigb\xc3\xa5ter som var banebrytende innen universell utforming. Bakgrunnen for innkj\xc3\xb8pet av de nye b\xc3\xa5tene var en kravspesifikasjon utviklet av Kolumbus i samarbeid med funksjonshemmedes organisasjoner. B\xc3\xa5tene ble designet og bygget slik at de skulle v\xc3\xa6re tilgjengelige for alle, uavhengig av funksjonsnedsettelser._NEWLINE_I desember 2013 ble det klart at Norled AS (Tidligere Tide Sj\xc3\xb8 AS) skulle fortsette \xc3\xa5 kj\xc3\xb8re Kolumbus\xe2\x80\x99 hurtigb\xc3\xa5truter i Ryfylke fra og med 1. januar 2015. Norled AS inngikk da, sammen med underoperat\xc3\xb8rene Lars A. R\xc3\xb8dne & S\xc3\xb8nner og Helg\xc3\xb8y Skyssb\xc3\xa5t AS, en \xc3\xa5tte \xc3\xa5r lang kontrakt, med opsjon p\xc3\xa5 forlengelse i inntil tre \xc3\xa5r._NEWLINE_Sent p\xc3\xa5 h\xc3\xb8sten 2006 ble det annonsert ny anbudsrunde p\xc3\xa5 fylkeskommunale bussruter (lokalruter) i S\xc3\xb8r-Rogaland. Dette inkluderte J\xc3\xa6ren og Dalane som for f\xc3\xb8rste gang ble konkurranseutsatt. Rutene skulle ikke legges om i st\xc3\xb8rre grad slik som i 2003, men det ble gjort enkelte endringer. Blant annet ble det bestemt at samtlige busser som kj\xc3\xb8rer for Kolumbus skal v\xc3\xa6re gr\xc3\xb8nne, slik at de er enkle \xc3\xa5 kjenne igjen i trafikkbildet. Boreal Transport S\xc3\xb8r AS vant anbudsrunden for hele S\xc3\xb8r-Rogaland._NEWLINE_I annonseringen 28. mars 2007 ble det sagt at Boreal ble tildelt hele kontrakten for buss p\xc3\xa5 grunn av lavest pris. Ved starten av perioden p\xc3\xa5 fem og et halvt \xc3\xa5r 1. januar 2008, skulle 70 prosent av bussene v\xc3\xa6re nye. Siden Boreal allerede hadde halvparten av rutene p\xc3\xa5 Nord-J\xc3\xa6ren, var det kun Nettbuss AS som m\xc3\xa5tte trekke seg ut. En av forutsetningene i kontrakten var at sj\xc3\xa5f\xc3\xb8rer som mistet jobben i Nettbuss skulle f\xc3\xa5 nyansettelser i Boreal._NEWLINE_1. januar 2008 ble 170 nye busser satt i trafikk p\xc3\xa5 Nord-J\xc3\xa6ren. 7 av 10 busser ble erstattet av de nyinnkj\xc3\xb8pte bussene. I tillegg ble en god del av rutene lagt om for \xc3\xa5 utvide tilbudet. Heller ikke dette gikk smertefritt, og en kombinasjon av syke sj\xc3\xa5f\xc3\xb8rer hos Boreal, nye busser og nye ruter skapte store utfordringer de f\xc3\xb8rste ukene. Boreal m\xc3\xa5tte g\xc3\xa5 s\xc3\xa5 langt som \xc3\xa5 ansette 30 polske sj\xc3\xa5f\xc3\xb8rer for \xc3\xa5 l\xc3\xb8se krisen._NEWLINE_I februar og mars samme \xc3\xa5r ble det sagt i media at Boreal fikk rundt 20 millioner i dagb\xc3\xb8ter for problemene i januar. If\xc3\xb8lge kontrakten p\xc3\xa5 anbudet skulle Boreal f\xc3\xa5 en dagbot p\xc3\xa5 5\xc2\xa0000 kr for hver avgang som ble innstilt (10\xc2\xa0000 kr hvis de ikke rapporterte til Kolumbus). Kolumbus fikk inn 921 klager de tre f\xc3\xb8rste ukene i 2008 mot 153 klager p\xc3\xa5 samme tid \xc3\xa5ret f\xc3\xb8r._NEWLINE_Sommeren 2013 meddelte Kolumbus at de \xc3\xb8nsket \xc3\xa5 ut\xc3\xb8ve opsjon p\xc3\xa5 forlengelse av buss-kontrakten med Boreal. Opsjonen gjaldt i tre \xc3\xa5r fra juni 2013 og omfattet rundt 300 busser og 650 sj\xc3\xa5f\xc3\xb8rer i S\xc3\xb8r-Rogaland._NEWLINE_Styret vedtok \xc3\xa5 ikke ta ut opsjon eller lyse ut ny konkurranse p\xc3\xa5 hurtigb\xc3\xa5ten mellom Stavanger og Haugesund da kontrakten utl\xc3\xb8p i desember 2014. Strekningen trafikkeres dermed utelukkende med buss fra januar 2015._NEWLINE_Bussruteproduksjonen i Strand, Forsand og Hjelmeland ble konkurranseutsatt for f\xc3\xb8rste gang i 2014. Kontrakten ble tildelt Boreal Transport S\xc3\xb8r AS med oppstart 1. januar 2015 og varighet fram til \xc3\xa5pningen av Ryfast._NEWLINE_Kolumbus ble organisert som et AS med nytt styre fra januar 2015. Fra 2001 til og med 2014 var Kolumbus organisert som et fylkeskommunalt foretak (Rogaland Kollektivtrafikk FKF)._NEWLINE_I 2015 inngikk Kolumbus kontrakt med Unik Terminal AS om bygging av et nytt\xc2\xa0 bussdepot\xc2\xa0 p\xc3\xa5\xc2\xa0Forus. Kolumbus gjorde med dette et eget \xc2\xa0bussanlegg tilgjengelig for framleie for operat\xc3\xb8ren p\xc3\xa5 Nord-J\xc3\xa6ren fra og med 1. juli 2016. Det nye bussdepotet vil forbedre\xc2\xa0arbeidsvilk\xc3\xa5rene\xc2\xa0for operat\xc3\xb8ren og samt\xc2\xa0redusere tomkj\xc3\xb8ringen. Leieperioden for bussanlegget er 20 \xc3\xa5r fra overtakelsestidspunktet i henhold til leieavtalen, med opsjon for Kolumbus om forlengelse i inntil 16 \xc3\xa5r, i \xc3\xa5tte \xc3\xa5r om gangen._NEWLINE_I 2015 ble Norgesbuss tildelt kontrakten for bussrutekj\xc3\xb8ring p\xc3\xa5 Nord-J\xc3\xa6ren, mens Nettbuss ble tildelt kontrakten for J\xc3\xa6ren og Dalane. Anbudsoppstart var 1. juli 2016, og kontraktene varer til og med 30. juni 2024 med en opsjon p\xc3\xa5 to \xc3\xa5r. Samtidig som de nye operat\xc3\xb8rene overtok, ble rutetilbudet oppgradert, og samtlige busser i anbudsomr\xc3\xa5dene ble byttet ut med splitter nye modeller. 98 av de nye bussene kj\xc3\xb8rer p\xc3\xa5 biodiesel, og i september 2016 ble det satt inn tre nye el-busser. Det vil da kj\xc3\xb8re fem el-busser i ordin\xc3\xa6r rutetrafikk p\xc3\xa5 Nord-J\xc3\xa6ren. Kolumbus har som m\xc3\xa5l at alle bussene v\xc3\xa6re skal v\xc3\xa6re fossilfrie innen 2024. Kontraktssummen for kontrakten med Norgesbuss er p\xc3\xa5 421 millioner kroner i \xc3\xa5ret. Kontraktssummen for kontrakten med Nettbuss er p\xc3\xa5 115 millioner i \xc3\xa5ret._NEWLINE_13. juni 2017 bestemte Rogaland fylkeskommune at Kolumbus skal g\xc3\xa5 fra \xc3\xa5 v\xc3\xa6re et kollektivselskap til \xc3\xa5 bli en mobilitetsleverand\xc3\xb8r. "Det inneb\xc3\xa6rer at vi fortsatt skal ha ansvar for buss- og hurtigb\xc3\xa5ttrafikken i Rogaland. I tillegg skal vi jobbe for at tog, sykkel, gange og bildeling henger s\xc3\xb8ml\xc3\xb8st sammen med buss og b\xc3\xa5t slik at folk skal komme seg fra A til \xc3\x85 uten bruk av egen bil. N\xc3\xb8kkelordene er korrespondanse samt individuelt tilpasset og oppdatert informasjon." Sier Kolumbus p\xc3\xa5 sine egne sider._NEWLINE_7. september 2017 inngikk Kolumbus og Jernbanedirektoratet en avtale om rute-, takst- og billettsamarbeid i Rogaland. Avtalen sikrer en s\xc3\xb8ml\xc3\xb8s reise med buss og lokaltog i Rogaland med likt takst- og billettsystem, samt korresponderende avgangstider._NEWLINE_Anbudet "Ryfylke Nord" ble i 2018 tildelt til Tide Buss AS og omfatter Suldal, Vindafjord og Sauda. Anbudsoppstart var 1. juni 2018, og kontrakten varer til og med juni 2026. Alle bussene benytter biodiesel av typen HVO (hydrogenerert vegetabilsk olje) De ordin\xc3\xa6re byrutene i Sauda erstattes av en bestillingsordning for buss. Denne ble lyst ut i et eget anbud.\n_START_SECTION_\nKolumbuskort\n_START_PARAGRAPH_\nKolumbuskortet er et elektronisk reisekort i plast som brukes p\xc3\xa5 kollektivtransporten i Rogaland. Kortet er tilgjengelig som personlig og upersonlig kort (med og uten navn og f\xc3\xb8dselsdato). Kolumbuskortet kan fylles med Reisepenger, 24-timersbillett, 7-dagersbillett, 30-dagersbillett og 365-dagersbillett, Ungdomsbillett, Periodebillett b\xc3\xa5t og Kombibillett. Kolumbuskort med 30-dagersbillett eller 365-dagersbillett er gyldig ikke kun p\xc3\xa5 Kolumbus busser og b\xc3\xa5ter, men ogs\xc3\xa5 p\xc3\xa5 J\xc3\xa6rbanens lokaltog mellom Stavanger og Egersund og p\xc3\xa5 regionstog til Flekkefjord._NEWLINE_Minikort er et pappkort som brukes som engangskort. Dette kan ikke gjenbrukes. Minikortet kan brukes 24-timersbilletten og 7-dagersbilletten, og passer best for turister eller andre som reiser mye i en kort periode.\n_START_SECTION_\nSanntidssystem\n_START_PARAGRAPH_\nMed sanntidsinformasjon f\xc3\xa5r reisende oppdateringer om n\xc3\xa5r bussen faktisk ankommer en holdeplass basert p\xc3\xa5 hvor bussen til enhver tid befinner seg langs ruten (bruk av GPS). Slik kan de som venter langs ruten f\xc3\xa5 informasjon om n\xc3\xa5r bussen faktisk kommer til holdeplassen, istedenfor informasjon om n\xc3\xa5r den skulle v\xc3\xa6rt der i henhold til rutetidene._NEWLINE_Inne i bussen leser en stemme fortl\xc3\xb8pende opp navnet p\xc3\xa5 neste holdeplass, slik at det blir enklere for personer som ikke er kjent i omr\xc3\xa5det og for personer med synshemninger \xc3\xa5 orientere seg. Samtidig vises navnene p\xc3\xa5 de neste holdeplassene, samt avviksmeldinger for den aktuelle strekningen, p\xc3\xa5 en skjerm i bussen. Sanntidsinformasjon er tilgjengelig om bord, p\xc3\xa5 skjermer i enkelte busskur, p\xc3\xa5 nett og via mobil-appene Kolumbus Reise og Kolumbus Sanntid._NEWLINE_Innf\xc3\xb8ringen av sanntidssystemet p\xc3\xa5 bussene i Rogaland startet h\xc3\xb8sten 2012, men prosjektet ble p\xc3\xa5begynt langt tidligere. Rute 1 og 2 i Haugesund fikk installert en pilot av sanntidssystemet allerede i 2006, og det ble siden jobbet for \xc3\xa5 f\xc3\xa5 fylkespolitikerne til \xc3\xa5 bevilge penger for \xc3\xa5 innf\xc3\xb8re systemet i resten av fylket. Fylkestinget bevilget prosjektmidler i oktober 2010, og prosjektet SIS-2012 kunne da starte.\n_START_SECTION_\nDigitale kanaler\n_START_PARAGRAPH_\nIf\xc3\xb8lge Kolumbus\' \xc3\xa5rsrapport for 2013 fikk Kolumbus ny profil og nye universelt utformede nettsider sommeren 2013. Siden den gang er nettsidene blitt kontinuerlig forbedret og utviklet, og i mai 2015 fikk nettsidene igjen et ansiktsl\xc3\xb8ft i form av nytt design. Kolumbus er sv\xc3\xa6rt bevisste p\xc3\xa5 universell utforming og at nettsidene skal v\xc3\xa6re tilgjengelige for alle, og dette er fundamentalt i alle endringer som gj\xc3\xb8res. _NEWLINE_H\xc3\xb8sten 2012 ble nettbutikken for kj\xc3\xb8p av bussbilletter lansert. I starten av 2013 ble ogs\xc3\xa5 nettbestillingsportalen for b\xc3\xa5tbilletter \xc3\xa5pnet._NEWLINE_MinSide ble lansert p\xc3\xa5 kolumbus.no i 2015. Der kan kunder kj\xc3\xb8pe billetter/fylle p\xc3\xa5 Kolumbuskortet, samt registrere, sperre og kj\xc3\xb8pe nye Kolumbuskort._NEWLINE_I 2015 installerte Kolumbus \xc3\xa5tte billettautomater ved ulike knutepunkt._NEWLINE_Kolumbus har v\xc3\xa6rt p\xc3\xa5 Facebook og Twitter siden 2009, og ved utgangen av 2015 hadde de 12 600 f\xc3\xb8lgere p\xc3\xa5 Facebook og 3 150 f\xc3\xb8lgere p\xc3\xa5 Twitter. I 2015 h\xc3\xa5ndterte Kolumbus rundt 21 600 henvendelser p\xc3\xa5 Facebook og 1 800 ytringer via Twitter, til sammen 23 400 henvendelser. For \xc3\xa5 ta seg av alle innspill og henvendelser i sosiale medier p\xc3\xa5 en effektiv og kundevennlig m\xc3\xa5te er det blitt opprettet et eget team med sosiale medier som spesialfelt. Kolumbus skal ha tett dialog med kundene, og gjennomsnittlig responstid i sosiale medier er under \xc3\xa9n time._NEWLINE_Kolumbus har per 2017 tre mobil-apper: Kolumbus Reise, Kolumbus Sanntid og Kolumbus Billett. Reise-appen hjelper deg \xc3\xa5 finne riktig reiserute og viser sanntidsinformasjon, billett-appen lar deg forh\xc3\xa5ndskj\xc3\xb8pe alle Kolumbus\xe2\x80\x99 bussbilletter, og sanntidsappen gir deg oppdatert informasjon om n\xc3\xa5r bussen kommer til din holdeplass. Reise-appen ble lansert i desember 2010, sanntidsappen i januar 2013 og billett-appen i september 2013.'